Posjet Kući Šenoa

Kuća Šenoa je muzej u kojem je sačuvana kulturna baština što su je stvorili članovi obitelji Šenoa kroz četiri generacije. Kuća se nalazi u Zagrebu, a mi učenici drugog i trećeg razreda posjetili smo je 16. studenoga 2018. godine.

U kući se nalazi pet prostorija, a svaka je posvećena jednom članu obitelji Šenoa. Svaka od njih sadrži neke zanimljive i karakteristične predmete te komade namještaja kojima se određeni član obitelji koristio. Čuli smo mnogo zanimljivosti i priča o obitelji Šenoa. Priča o obitelji počinje Alojzom , koji je bio biskupski slastičar. U salonu se nalazi mnogo predmeta koje je on koristio, a zanimljivo je i to da u knjizi njegovih recepata nisu konkretno opisani postupci i mjere za izradu kolača pa danas ne znamo kakva su okusa bili i kako su izgledali. Obiteljska priča nastavlja se s Augustom, danas najpoznatijim Šenoom. Čuli smo priču o tome kako je upoznao svoju suprugu na plesu te kako su u ono vrijeme živjeli. Bilo je impresivno vidjeti stol za kojim je pisao, a zanimljivo je i kako je krevet iz kuće svojih roditelja prenio u svoju radnu sobu te skratio noge kako bi nakon ručka mogao nakratko počinuti ne izuvajući cipele. U knjižnici se nalazi tabernakul ormar koji je u obitelj došao kao miraz supruge Augustova sina Milana. Zanimljiva je škrinja ukrašena intarzijom. Intarzija je tehnika ukrašavanja namještaja kojom se komadići furnira oblikuju i razmještanjem stvaraju sliku. U ovom slučaju riječ je o geometrijskom obliku na prednjem dijelu, a detalji se pojavljuju u obliku biljnih motiva. Posjetili smo i sobu slikara Branka Šenoe. Posljednji Šenoa bio je Zdenko, Augustov unuk, očuh gospođe Jasmine Reis, voditeljice Kuće Šenoa.

Posjet Kući Šenoa svidio mi se jer smo saznali mnogo zanimljivosti o toj slavnoj obitelji, a za nas je to bila prilika da u okviru nastave predmeta Stilovi namještaja pobliže upoznamo stilski namještaj. Svima preporučujem da posjete taj muzej i saznaju nešto o obitelji koja je ostavila značajan trag u hrvatskoj kulturnoj povijesti.

Darija Čačić, 3. dt